સરબજિત કેસ માત્ર આપણા દેશમાં જ નહીં, દુનિયાભરમાં જાણીતો થયો હતો. સરબજિત સિંહની ઘટના આપણે ત્યાં મોટા ભાગના સૌકોઈ જાણે છે અને એ પછી પણ આ ઘટના પર એક નજર કરવાની જરૂર છે. સરબજિત સિંહ પોતાના પરિવાર સાથે પંજાબમાં શાંતિથી જીવે છે. ખુશહાલ પરિવાર છે. મોટી બહેન દલબીર કૌર છે અને વાઇફ તથા બાળકો પણ છે. જીવનમાં ખુશીઓની કોઈ કમી નથી અને કોઈ જાતનું દુ:ખ પણ દૂર-દૂર સુધી દેખાતું નથી, છતાં એક દિવસ અચાનક સરબજિત ગુમ થઈ જાય છે. આખો પરિવાર તેને શોધવામાં લાગી જાય છે, પણ સરબજિતના ક્યાંય કોઈ સમાચાર મળતા નથી. એવું તે શું બન્યું કે સરબજિત એકાએક ગાયબ થઈ ગયો, શું કામ તે ગાયબ થયો અને કોણે તેને ગાયબ કર્યો? એ સવાલના કોઈ જવાબ નથી. એક તબક્કો એવો પણ આવી જાય છે કે સરબજિતની ફૅમિલી એવી આશા રાખવા માંડે છે કે કાશ તેની લાશ મળી જાય. ઍટ લીસ્ટ એ વાતનો તો સંતોષ થઈ જાય કે ભાઈ હવે હયાત નથી, પરંતુ લાશ પણ ક્યાંય નથી મળી એટલે ભાઈ અને પતિ જીવતો હોવાની આશા છોડી શકાતી નથી.